Una patrulla dels Mossos d'Esquadra va reduir i identificar dissabte al vespre a Barcelona un agent de la Guàrdia Civil fora de servei que va acabar denunciat per haver arrencat una estelada, haver agredit un ciutadà, desobeir els Mossos i faltar-los al respecte, segons ha pogut saber aquest diari i han confirmat fonts de la policia catalana. L'agent espanyol, per la seva banda, també va denunciar el ciutadà per haver-lo agredit i l'acusa d'increpar-lo i atacar-lo tan sols per ser policia. Fonts de la Guàrdia Civil han admès a l'ARA que també han obert una investigació interna per aclarir què va passar.

Cap a les vuit de dissabte, una patrulla dels Mossos d'Esquadra que feia la ronda va rebre un avís del 112 d'un home que volia denunciar que l'havien agredit a la Barceloneta. Quan els agents van arribar a la cruïlla del carrer Balboa amb el passeig Joan de Borbó, el ciutadà s'hi va acostar i va assenyalar l'home que assegurava que l'havia atacat. Va dir-los que havia vist com arrencava una bandera independentista d'uns baixos, l'hi va recriminar, i el va atacar.

Quan els Mossos van anar on era el presumpte agressor aquest d'entrada es va negar a identificar-se de males maneres. Segons fonts amb accés a dades del cas estava molt alterat i pretenia que el deixessin marxar, i va dir als policies catalans que era guàrdia civil. Al final el van haver de reduir, i dos companys del guàrdia van intercedir per calmar-lo, però tot i això va insultar els Mossos -els va dir "pallassos"– i es negava a col·laborar-hi. Segons alguns testimonis l'home semblava begut.

Finalment el van poder identificar i va assegurar que l'únic que havia passat és que el ciutadà havia sabut que era guàrdia civil i l'havia increpat i atacat tan sols per això. Tots dos van requerir atenció mèdica. Tot i la manca de col·laboració del guàrdia civil fora de servei, i que els Mossos el van denunciar per desobediència i falta de respecte a agents de l'autoritat, el van deixar marxar després d'identificar-lo i no se'l van endur arrestat. La Guàrdia Civil ha obert una investigació interna, segons fonts del cos, i prendrà les mesures que corresponguin independentment del procés judicial.

Aquest no és el primer incident que protagonitzen a Barcelona agents espanyols fora de servei des que el govern de Mariano Rajoy en va enviar milers a Catalunya per intentar impedir el referèndum de l'1-O. Molts continuen al port, a prop de la Barceloneta, allotjats als vaixells 'Raphsody' i 'Azzura'. No gaire lluny d'on hi va haver aquest incident dissabte, al barri del Born, a finals d'octubre set policies nacionals es van barallar amb els cambrers del bar –que es pensaven que eren catalans. Un dels implicats en la baralla, segons va avançar 'El Periódico' divendres, és un inspector que comanda 250 antiavalots enviat a Catalunya per reprimir l'1-O.